
        
            
                
            
        

    
	Л. БАРСКИЙ 

	ВЕРА КЛИПЭ
(өгүүллэг)

	“Залуучуудын үнэн” сонины 1968 оны 12 сарын 10-ны № 110-д нийтлэгдсэн эхээс

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

	 

	[image: Image]

	 

	ЦАХИМ НОМЫН САН: www.e-nom.mn

	 


⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

Л. БАРСКИЙ (ЗӨВЛӨЛТ МОЛДАВЫН ЗОХИОЛЧ)

	 

	ВЕРА КЛИПЭ

	(өгүүллэг)

	 

	(Орчуулсан Л. СОДОВ)

	 

	Влайку «Кишиневт хагас сайн өдөр нөхрийн хамтаар очно. Саша»  гэсэн цахилгаан авч гал зуух, хоолныхоо өрөө рүү гүйж ороод:

	— Анна! Анна! Саша хар хүнтэйгээ ирэх гэнэ гэж хашхирсан боловч эхнэр нь байсангүй. 

	Влайку энэ баярт мэдээг хуваалцах хүнгүйд жаахан уйтгартай санагдлаа. Тэр матмал сандал дээр шигдэн суугаад цахилгаан утсыг дахин дахин уншиж:

	— Ирцгээ! Ирцгээ! гурав дахиа ирэх нь байж. Бас л эхийнхээ тухай сонсмоор санагдаж дээ гэж дуу алдаад инээмсэглэн бодол болжээ...

	 

	 

	* * *

	 

	Алсаас их бууны нүргээнт их чимээ сонсогдоно. Цэргийн ангийн байрласан станцын дээгүүр тагнуулын онгоцнууд байн байн нисэж байна. Тунгалаг хөх тэнгэрт тэртээ дээр яваа тэрхүү онгоцнууд шувуу мэт харагдана.

	Тэр төмөр «шувуунууд» мод бүхний оройг өнгийн цэргийн объект байгаа газрыг олох гэж үнэрлэнэ. Суурины хүмүүс өөрийгөө ба штабыг илчлэхгүйн тулд модны сүүдэрт орж хоргодно.

	— Нөхөр хурандаагийн дуудсанаар ирлээ гэж ахмад Влайку мэдэгдэв.

	Өшөө хорсол буцалсан энэхүү бяцхан гацаа урьд урьдынхаасаа улам баргар болсон санагдана. Тэгэвч Влайку үл таних хүүхэн байхыг ажиглажээ. Чухамдаа тэр хүүхнийг ажиглахаасаа өмнө энд байгааг нь мэдэрсэн юм шиг санагдана. Тэр хүүхэн хурандаагийн өрөөний нөгөө буланд шигдэн суужээ. Захирагдагсадтайгаа буурал хөмсгөө зангидан тайван ярьж байсан хурандаа, ахмад руу харж инээгээд өөрт нь зохиогүй зөөлөн хоолойгоор:

	— Танилцацгаа.

	Тэр цэл залуухан хүүхэн босож Влайку өмнө нь очиж өсгийгөө тасхийтэл хавсран:

	— Ахмад Влайку гэжээ.

	Залуу хүүхэн арга буюу 

	— Ирина гэж өөрийгөө танилцууллаа. 

	Харин хурандаа:

	— Энэнд цол байхгүй. Тэр ч байтугай байлдагч погон ч байхгүй. Цол байхгүй ч гэсэн харин байлдагч хүн. Ёстой цэргийн хүн гэж тоглоом болгон хэлээд хурандаа Влайкуд ийм тушаал өгчээ:

	— Иринаг дэслэгч Ефремовын аж ахуйд хүргэж өг. Фронтын шугамаар шөнө нэвтэрч гарах болно.

	— Мэдлээ, нөхөр хурандаа! гэж хэлээд Влайку үл таних хүүхэн рүү гайхан харахад түүний энхрий зөөлөн хацар үл мэдэг улайжээ.

	— Бүгдийг нь ойлгов уу, нөхөр ахмад аа? гэж хурандаа асуулаа.

	— Мэдлээ! Гүйцэтгэе, нөхөр хурандаа!

	Хурандаа дуугаа аяархан болгон,

	— Танд би цэргийн хүний ёсоор урьдчилан анхааруулъя. Бидний энэ яриаг өөр хэн ч мэдсэн байх ёсгүй. Хошууч Шевченкод таныг нууц захидалтай генерал Емеляновт явуулсан гэж хэлээрэй.

	— Мэдлээ, нөхөр хурандаа!

	— Дэслэгч Ефремов та нарыг 21:00-д хүлээж байх болно. Таны пароль (таних нэр) «Вымпел» гэж хурандаа нэмж хэллээ.

	— Мэдлээ, нөхөр хурандаа!

	 

	* * *

	 

	Влайку станцын цаад талын ширэнгийн орчим холхиж байтал оройн долоон цагт болзсон ёсоор нөгөө залуу тариачин хүүхэн замын уулзвараар гарч ирлээ.

	Тэр хурдан хурдан алхалсаар Влайкугийн дэргэд иржээ. Гандмал цэнхэр плать өмссөн тэр хүүхний цав цагаан алчуурынх нь дороос тас хар үс цухуйж харагдана.

	— Та намайг их хүлээв үү?

	— Үгүй. Та хожимдсонгүй ирлээ.

	Тэр хоёр мөчийн төдий зогслоо. Намар цагийн дулаахан шаргал туяагаа цацруулан жаргах улаан наран модны орой дээр тогтох гэсэн юм шиг хөдлөхгүй харагдах бөлгөө.

	— Явъя, гэж хүүхнийг хэлмэгц Влайку 

	— Явъя даа. Чамбай 6 мод газар бий шүү гэлээ. 

	Тэр хоёр зэрэгцэн алхаллаа. Нүүрэнд нь хонгор зөөлөн инээмсэглэл тодорсон тэр хүүхэн алс холыг бодлогошрон ширтэж явна. 

	Намхан зузаан биетэй Влайку нүдний булангаараа хүүхнийг байн байн харж явлаа. «Юу бодож яваа юм бол? Энэ хүүхний сэтгэлийг юу догдлуулав?» гэж өөрөөсөө асууна. Влайкуд хажуу дахь хүнтэйгээ яриа үүсгэмээр санагдах боловч үг эс олдоно.

	«Хаашаа явж байгаа, фронтын шугамын цаана гарч юу хийх гэж явааг асууж мэдэх юм сан» гэж тэсгэлгүй бодогдоно. 

	Гэвч тэгж асууж яахан болох билээ. Харин хэдэн мөч өнгөрсний дараагаар Влайку 

	— Та энд хаанаас ирсэн юм бэ? гэж асуулаа.

	— Саратоваас

	— Та Молдав хэл хаа ингэж сайн сурсан юм бэ?

	— Би Бессарабигийн хүн.

	— Аа тийм үү? гэж гайхан Влайку, — Тэгээд яагаад Саратовд очсон юм бэ? гэж асуужээ.

	— Энэ бол гайхах юмгүй хэрэг дээ. Дайн эхлэхээр дүрвэгсдийн хамт тийшээ нүүж очсон юм.

	Тэр хүүхэн ярих дургүй байгаа юм шиг санагдлаа. Нууц үүрэг даалгавраа илэрчихнэ гэж айсан ч байж болох юм. Тэгэхээр нь Влайку өөр юм бодож эхэллээ. Нөгөөдрийн маргааш миний хүү Ионелу гурван нас хүрнэ. Өнгөрсөн долоо хоногт гэрийнхэндээ захидал бичсэн. Гэр бүлийнхэн маань бас л дүрвэгсдийн хамт тийшээ зайлсан даа. Би яагаад тэдний хайр халамж ширүүн тулалдаанд ороход минь хүч зориг өгдөг юм гэж гэрийнхэндээ бичсэнгүй вэ дээ гэж бодогдоно.

	Влайку хүүхний нүүр өөд харлаа. Иринагийн нүүрэнд инээмсэглэл тодрох боловч хацар дээгүүр нь нулимс бөмбөрөн урсаж харагдана. Влайку цочихдоо зогтусан Иринатай дахиад зэрэгцэн алхлаа.

	«Энэ хүүхэнд ямар гай зовлон тохиолдсон юм бол?» гэж бодно. «Хөөрхий минь, үнэндээ амь өрссөн ажил руу явж байна шүү дээ», «Гэхдээ энэ нулимс нь үхлээс айсных яавч биш ээ», «Тэгээд яагаад уйлдаг бил ээ?» гэж бодож явтал тэр хүүхэн

	— Та юу гэж бодож байна, бид арай эрт оччихгүй байгаа?.. Сэдэв авчихгүй биз гэж Ирина хэллээ. 

	Иринагийн царай дахиад л урьдын адил үл мэдэг уйтгартай болсон харагдана. 

	Влайку:

	— Магадгүй. Жаахан амрах уу даа гэж хэлтэл Ирина зөвшөөрч толгой дохилоо. 

	Влайку сонин дэлгэж, тэр хоёр өвсөн дээр суулаа. Ирина шингэх нарны дагуул мэт харагдах алтан шаргал сэмжин үүлсийг гунигтайяа харна. Влайку

	— Та битгий уурлаарай. Тусгүй гэж бодвол хариулсны хэрэггүй. Ингэхэд та хаа хүрэх гэж яваа юм бэ? гэлээ. 

	Ирина хариулахаас үл мэдэг түдгэлзэж байснаа

	— Крымын партизанууд дээр очих гэж явна гэхэд нь Влайку түүнийг дахин сайтар харах гэсэн юм шиг жаахан зайлсхийлээ.

	— Бүрэлдэхүүнд нь орох гэж яваа юм биз дээ. Ганц хүн ч гэсэн нэмэр гэж үү? хэмээн үл мэдэг доогтой тоомсоргүйхэн хэлэхэд нь Ирина:

	— Хэргийн гол учир түүнд байгаа юм биш ээ. Партизануудад дайсны хэлийг сайн мэддэг хүн хэрэгтэй байгаа юм гэж хэлээд цагаа харжээ. 

	Влайку

	— Цаг байна гэж хэллээ. 

	Ирина:

	— Нөхөр ахмад аа! Танаас адад гуйх юм байна. Та түүнийг биелүүлнэ гэж ам өгөх үү? гэж гэнэт хэлэхэд нь Влайку

	— Амлая гэж товчхон хариуллаа. 

	Ирина, Влайкугийн нүүр өөд анхааралтай харахад нь ахмадын сандарч догдолсон хүрэн бор царай гайхам итгэлтэй харагджээ. 

	Ирина яриагаа эхэллээ. Түүний нүүрэнд нь үл мэдэг буруу хэрэг хийсэн шинж тодрон хоолой нь чичирч байв.

	— Би Сашенька гэдэг ганцхан охинтой. Тэр минь одоо дөнгөж дөрвөн нас хүрч байгаа юм. Охиноо би Саратовын хүүхэд асрах газар орхиод явж байна. Дайн эхэлмэгц хар хүн маань фронтод явсан. Түүнээс хойш сураг чимээ алга. Бид фронтод явахад нь амьдран суурьшиж байсан Бельцээс өөр газар шилжсэн болохоор хаягийг маань олохгүй байгаа юм уу, эсвэл алагдсан ч байж болох юм даа. Тийм үү? Би ч гэсэн амьд эргэж ирнэ гэж бодох найдлага бага шүү дээ... Энэ учраас дайн дууссаны дараа та миний охин Сашаг заавал эрж олоорой гээд хаягийг өгчээ. — Та түүнийг өөр хотод шилжсэн юм уу, хүүхэд асрах өөр газар очсон байсан ч эрж заавал олоорой. Түүнийг эрж олоод би танай ээжтэй хамт үүрэг гүйцэтгэж явсан гэдгээ хэлээрэй гэжээ.

	Хоромхон зуур таг дуугүй боллоо. Иринагийн нүдийг нулимс мэлтэлзэн бүрхлээ. Влайку хүүхний цав цагаан болсон нүүрийг харж Саша охин нь ямар хүүхэд байгаа бол гэж сэтгэлдээ төсөөлөн боджээ. Влайкуд, том дүрлэгэр хар нүдтэй бяцхан охин эхтэйгээ хагацаж ядан байх шиг санагдана.

	— Хачин юм даа. Тийм нялх амьтнаа яаж орхиж болов оо. Танаас өөр байлдах хүн үнэхээр алга болчихсон гэж үү? Эсхүл таныг ямар нэгэн хүн явуулав уу?

	— Намайг хэн ч яв гээгүй... Би өөрөө гуйсан юм. Үнэндээ тэнд нөхөртэйгөө байдаг миний найз хүүхэн дуудсан хэрэг гэж хэлээд биеэ заслаа. — Тэд гэр бүлээрээ Крымд партизаны ангид элссэн юм. Бид уг нь бүгдээрээ Румыны коммунист залуучуудын холбооны гишүүн байсан юм. Түүний нөхөр намайг тэнд хэрэгтэй байна гэж захиа явуулжээ. Би хэл мэддэг. Ухуулах хуудас, сонин гэж юу байдгийг мэдэх, үсэг өрөгч хүн юм гэж Ирина хэлэв.

	— Нялх амьтныг өнчрүүлж ганцаарыг нь орхиод уу?.. гэж Влайку дурамжхан хэллээ.

	— Өөр бид яах вэ?.. гэж хэлээд Ирина өвс тастан авч анхааралтай харлаа. Шингэж байгаа нарны туяа түүний энхрий зөөлөн хацрыг илбэн таалах мэт гэрэлтүүлнэ.

	— Та над ам өгсөн биз?

	— Ам өгсөн. Хэрвээ дайнаас амьд буцаж ирэх хувь тавилан байвал Сашаг заавал эрж олно гэж Влайку давтлаа.

	Ирина, Влайкугийн алгыг хоёр гараараа атгаж, нүдэнд нь нулимс мэлтгэнэн харагдана.

	— Их баярлалаа. Танд хэзээ нэгэн цагт баяр талархлаа илэрхийлж байх тийм азтай мөч ирэх эсэхийг бүү мэд дээ. Миний жинхэнэ нэр Вера...  Вера Клипэ гэж Ирина ярилаа.

	 

	Орчуулсан Л. СОДОВ

	 

	“Залуучуудын үнэн” сонины 1968 оны 12 сарын 10-ны № 110-д нийтлэгдсэн эхээс

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

